title: Регламент за изпълнение (ЕС) 2015/1934 на Комисията от 27 октомври 2015 година за налагане на окончателно антидъмпингово мито върху вноса на някои принадлежности за тръбопроводи от желязо или стомана с произход от Китайската народна република след преразглеждане с оглед на изтичане на срока на действие в съответствие с член 11, параграф 2 от Регламент (ЕО) № 1225/2009

text:
               28.10.2015

               BG

               Официален вестник на Европейския съюз

               L 282/14

         РЕГЛАМЕНТ ЗА ИЗПЪЛНЕНИЕ (ЕС) 2015/1934 НА КОМИСИЯТА
   от 27 октомври 2015 година
   за налагане на окончателно антидъмпингово мито върху вноса на някои принадлежности за тръбопроводи от желязо или стомана с произход от Китайската народна република след преразглеждане с оглед на изтичане на срока на действие в съответствие с член 11, параграф 2 от Регламент (ЕО) № 1225/2009
   ЕВРОПЕЙСКАТA КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“), и по-специално член 11, параграф 2 от него,
   като има предвид, че:
   1.   ПРОЦЕДУРА

   1.1.   Действащи мерки

               (1)

               Действащите антидъмпингови мерки върху вноса на някои принадлежности за тръбопроводи („ПТ“ или „разглеждания продукт“) с произход от Китайската народна република („засегнатата държава“ или „Китай“) и Тайланд бяха наложени първоначално с Регламент (ЕО) № 584/96 на Съвета (2) („първоначалните мерки“), a обхватът им бе последно разширен с Регламент (ЕО) № 803/2009 на Съвета (3) („действащите мерки“).

               (2)

               В съответствие с член 13, параграф 3 от основния регламент обхватът на първоначалните мерки е разширен до вноса на същия продукт, изпращан от Тайван, Индонезия, Шри Ланка и Филипините, независимо дали е деклариран с произход съответно от Тайван, Индонезия, Шри Ланка и Филипините или не, с регламенти (ЕО) № 964/2003 (4), (ЕО) № 2052/2004 (5), (ЕО) № 2053/2004 (6) и (ЕО) № 655/2006 (7) на Съвета.

               (3)

               Действащите антидъмпингови мита са в размер на 58,6 % за всички дружества.

         1.2.   Действащи мерки по отношение на други трети държави

               (4)

               Понастоящем са в сила антидъмпингови мерки върху вноса на ПТ с произход от Русия и Турция (8) и върху вноса на ПТ с произход от Република Корея и Малайзия (9). Срокът на действие на мерките срещу Тайланд изтече на 4 септември 2014 г. (10).

         1.3.   Започване на преразглеждане с оглед на изтичане на срока на действие на мерките

               (5)

               На 14 декември 2013 г. Европейската комисия („Комисията“) публикува известие (11) за предстоящото изтичане на срока на действие на антидъмпинговите мерки върху вноса на някои принадлежности за тръбопроводи от желязо или стомана с произход от Китайската народна република и Тайланд, и такива, изпращани от Тайван, Индонезия, Шри Ланка и Филипините, независимо дали са декларирани с произход съответно от Тайван, Индонезия, Шри Ланка и Филипините, или не.

               (6)

               На 2 юни 2014 г. Комисията получи искане за започване на преразглеждане с оглед на изтичане на срока на действие на мерките, които са в сила, съгласно член 11, параграф 2 от основния регламент.

               (7)

               Искането е подадено от Комитета за защита на отрасъла за стоманени съединителни елементи за челно заваряване на Европейския съюз („заявителя“) от името на производители, които представляват над 50 % от общото производство на Съюза. Като основание за искането беше посочено, че изтичането на срока на действие на мерките по всяка вероятност ще доведе до продължаване на дъмпинга и на вредата за промишлеността на Съюза.

               (8)

               На 3 септември 2014 г. Комисията започна преразглеждане с оглед на изтичане на срока на действие на мерките съгласно член 11, параграф 2 от основния регламент. Тя публикува известие за започване на процедура в Официален вестник на Европейския съюз
                   (12).

         1.4.   Заинтересовани страни

               (9)

               В известието за започване Комисията прикани заинтересованите страни да се свържат с нея, за да вземат участие в разследването. Комисията освен това уведоми изрично заявителя, другите известни производители от Съюза, ползвателите и вносителите, производителите износители от засегнатата държава и китайските органи за започването на преразглеждане с оглед на изтичане на срока на действие на мерките и ги прикани да окажат съдействие.

               (10)

               Всички заинтересовани страни имаха възможност да представят своето становище относно започването на преразглеждането и да поискат да бъдат изслушани от Комисията и/или от служителя по изслушванията при търговските процедури.

         1.4.1.   Изготвяне на извадка

               (11)

               В известието за започване Комисията посочи, че може да изготви извадка от заинтересованите страни в съответствие с член 17 от основния регламент.

         а)   Изготвяне на извадка от производители от Съюза

               (12)

               В известието за започване Комисията обяви, че е направила временен подбор на извадка от производители от Съюза, и прикани заинтересованите страни да представят своето становище. Извадката беше подбрана въз основа на производството и обема на продажбите на сходния продукт през разследвания период в рамките на преразглеждането в Съюза, като същевременно се следеше да се обхване добре цялата му територия, и беше съставена от три дружества/групи от дружества с производствени обекти в Австрия, Франция, Германия и Италия. Не бяха получени никакви становища и поради това временно подбраните дружества бяха запазени в окончателната извадка.

               (13)

               Впоследствие един от включените в извадката производители от Съюза не бе в състояние да представи пълен отговор на въпросника и поради това бе заменен от друг производител от Съюза. Окончателната извадка бе съставена от три дружества/групи от дружества, представляващи 57 % от производството на Съюза и 58 % от продажбите на промишлеността на Съюза на пазара на Съюза, които имат производствени обекти в четири различни държави членки (Австрия, Франция, Германия и Италия). Заинтересованите страни бяха съответно информирани за това. Изменената извадка беше сметната за представителна за промишлеността на Съюза.

         б)   Изготвяне на извадка от вносители

               (14)

               За да реши дали е необходимо изготвянето на извадка и ако случаят е такъв — да направи подбор на такава извадка, Комисията поиска от несвързаните вносители да предоставят информацията, посочена в известието за започване. От общо дванадесет вносители, които предоставиха тази информация, само шестима са внасяли разглеждания продукт от Китай. От тези шест дружества беше подбрана извадка въз основа на обема на вноса на разглеждания продукт в Съюза през разследвания период в рамките на преразглеждането, като същевременно се следеше да се обхване добре цялата му територия, така че извадката бе съставена от трима вносители, установени в Германия, Гърция и Италия.

               (15)

               Всички вносители, които заявиха своя интерес, бяха информирани относно предложената извадка. Не бяха получени никакви становища. Извадката представлява 15 % от общия внос на разглеждания продукт.

         в)   Изготвяне на извадка от производители износители в Китай

               (16)

               За да реши дали е необходимо изготвянето на извадка и ако е необходимо — да направи подбор на такава извадка, Комисията поиска от всички производители износители в Китай да предоставят информацията, посочена в известието за започване. Освен това Комисията се обърна към мисията на Китайската народна република в Европейския съюз с молба да посочи и/или да се свърже с други евентуални производители износители, които е възможно да проявят интерес към участие в разследването.

               (17)

               Само един китайски производител износител първоначално се отзова и предостави исканата във формуляра за извадката информация. Поради това изготвянето на извадка не бе необходимо. Впоследствие, както е посочено в съображение 20, този производител износител престана да оказва съдействие.

         1.4.2.   Отговори на въпросника

               (18)

               Комисията изпрати въпросници до всички включени в извадката производители от Съюза и до всички включени в извадката износители от Съюза, както и до горепосочения китайски производител износител.

               (19)

               Отговори на въпросника бяха получени от тримата включени в извадката производители/групи от производители от Съюза и от тримата включени в извадката несвързани вносители.

               (20)

               Един китайски производител износител не представи отговори на въпросника.

         1.4.3.   Проверки на място

               (21)

               Комисията издири и провери цялата информация, която счете за необходима за определяне на вероятността от продължаване или повторно възникване на дъмпинга и вредата и за да направи оценка дали налагането на мерки би било в противоречие с интереса на Съюза. В съответствие с член 16 от основния регламент бяха извършени проверки на място в помещенията на следните дружества:

                           а)

                           производители от Съюза:

                                       —

                                       Erne Fittings GmbH и свързаното дружество Siekmann Fittings GmbH, Schlins, Австрия,

                                       —

                                       Vallourec Fittings S.A., Maubeuge, Франция,

                                       —

                                       Virgilio Cena & Figli S.P.A., Brescia, Италия;

                           б)

                           вносители:

                                       —

                                       Biagini Piero & C., Altedo di Malalbergo, Италия,

                                       —

                                       General Commercial & Industrial S.A., Athens, Гърция,

                                       —

                                       Manfred Geldbach Flansch und Fitting GmbH, Gelsenkirchen, Германия.

         1.5.   Разследван период в рамките на преразглеждането и разглеждан период

               (22)

               Разследването за вероятност от повторно възникване на дъмпинга обхвана периода от 1 юли 2013 г. до 30 юни 2014 г. („разследван период в рамките на преразглеждането“ или „РПП“).

               (23)

               Проучването на тенденциите, които имат значение за оценката на вероятността от продължаване или повторно възникване на вредата, обхвана периода от 1 януари 2011 г. до края на разследвания период в рамките на преразглеждането („разглеждания период“).

         1.6.   Оповестяване

               (24)

               Комисията оповести на всички заинтересовани страни съществените факти и съображения, въз основа на които възнамерява да запази действащите антидъмпингови мерки, и прикани всички заинтересовани страни да представят своето становище. Не бяха представени никакви становища.

         2.   РАЗГЛЕЖДАН ПРОДУКТ И СХОДЕН ПPОДУКТ

   2.1.   Разглеждан продукт

               (25)

               Продуктът, предмет на преразглеждането, е същият както в приключилото през август 2009 г. преразглеждане с оглед на изтичане на срока на действие на мерките (13), т.е. принадлежности за тръбопроводи (различни от отлетите принадлежности за тръбопроводи, фланците и резбованите принадлежности за тръбопроводи) от желязо или стомана (с изключение на неръждаема стомана), чийто най-голям външен диаметър не превишава 609,6 mm, от вид, използван за челно заваряване или за други цели, с произход от Китай, понастоящем класирани в кодове по КН ex 7307 93 11, ex 7307 93 19 и ex 7307 99 80.

         2.2.   Сходен продукт

               (26)

               При разследването се установи, че следните продукти притежават едни и същи основни физически и химически характеристики, както и една и съща основна употреба:

                           —

                           разглежданият продукт,

                           —

                           продуктът, произвеждан и продаван на вътрешния пазар в Саудитска Арабия, която бе използвана като държава аналог, и

                           —

                           продуктът, произвеждан и продаван в Съюза от промишлеността на Съюза.

               (27)

               Комисията стигна до заключение, че тези продукти са сходни продукти по смисъла на член 1, параграф 4 от основния регламент.

         3.   ВЕРОЯТНОСТ ОТ ПРОДЪЛЖАВАНЕ ИЛИ ПОВТОРНО ВЪЗНИКВАНЕ НА ДЪМПИНГА

   3.1.   Предварителни бележки

               (28)

               В съответствие с член 11, параграф 2 от основния регламент бе разгледано дали се извършва дъмпинг и дали изтичането на срока на действие на съществуващите мерки има вероятност да доведе до продължаване или повторно възникване на дъмпинга.

               (29)

               Както е посочено в съображения 18 и 19, въпреки че на китайския производител износител, който заяви своя интерес по време на изготвянето на извадката, бе изпратен въпросник, впоследствие този производител износител не представи отговори на въпросника. Така че нито един от китайските производители износители не оказа съдействие при настоящото разследване и поради това в съответствие с член 18 от основния регламент се наложи да бъдат използвани наличните факти.

               (30)

               В това отношение китайските органи и посоченият по-горе китайски производител износител, който заяви своя интерес по време на изготвянето на извадката, бяха надлежно уведомени, че липсата на отговор на въпросника ще се счита от Комисията като неоказване на съдействие и че следователно Комисията би могла да приложи член 18 от основния регламент по отношение на констатациите, свързани с Китай. Както е посочено в съображение 20 по-горе, Комисията не получи никакъв отговор на въпросника.

               (31)

               Въз основа на това в съответствие с член 18, параграф 1 от основния регламент констатациите във връзка с вероятността от продължаване или повторно възникване на дъмпинга, изложени по-долу, се основаваха на наличните факти, и по-специално на информацията в искането за преразглеждане с оглед на изтичане на срока на действие на мерките и на наличните статистически данни от Евростат, сверени със статистическите данни относно вноса, събрани в съответствие с член 14, параграф 6 от основния регламент („базата данни по член 14, параграф 6“), и сверени с информацията, събрана по време на проверките на място на несвързаните вносители. Бе извършен анализ и на китайската база със статистически данни относно износа. При анализа обаче се установи, че съдържащите се в нея данни за обемите на вноса надхвърлят значително обемите, вписани в други налични източници, по-специално в базата данни по член 14, параграф 6. Също така посочените в нея средни цени са доста по-високи от средните цени от други източници, включително от средната цена, посочена от оказалите съдействие несвързани вносители. По този начин докато между данните, посочени от всички други налични източници, имаше незначителни разлики, бе установено, че данните, предоставени от китайската база данни, се различават значително от данните, посочени от всички други анализирани от Комисията източници. Поради това данните от китайската база със статистически данни относно износа бяха счетени за ненадеждни в настоящия случай.

         3.2.   Дъмпингов внос през разследвания период в рамките на преразглеждането

   а)   Държава аналог

               (32)

               В съответствие с член 2, параграф 7, буква а) от основния регламент нормалната стойност се определя въз основа на цената или на конструираната стойност в трета държава с пазарна икономика. За тази цел трябваше да бъде избрана трета държава с пазарна икономика („държава аналог“).

               (33)

               При първоначалното разследване за държава аналог бе избран Тайланд. При предишното преразглеждане с оглед на изтичане на срока на действие на мерките като държава аналог бяха използвани Съединените американски щати поради неоказване на съдействие от страна на тайландските производители.

               (34)

               За целите на настоящото разследване Комисията информира заинтересованите страни в известието за започване, че възнамерява да използва Република Корея като евентуална държава аналог, тъй като за разлика от Съединените щати, в Република Корея не са въведени мерки за търговска защита и един корейски производител износител оказа съдействие при преразглеждането с оглед на изтичане на срока на действие на посочените в съображение 4 мерки, които са в сила по отношение на вноса на ПТ от Малайзия и Република Корея. Комисията прикани заинтересованите страни да изразят становището си относно целесъобразността на този избор, но никоя от страните не представи такова.

               (35)

               Комисията потърси информация относно производителите на ПТ от други потенциални държави аналог, а именно Босна и Херцеговина, Индия, Израел, Япония, Саудитска Арабия, Тайван и Тайланд, и прикани всички известни производители на ПТ в тези държави, включително производителя от Република Корея, да предоставят необходимата информация. Само един производител в Саудитска Арабия оказа съдействие и представи отговор на въпросника.

               (36)

               Както е посочено в съображение 26, разследването показа, че ПТ, произвеждани и продавани на вътрешния пазар в Саудитска Арабия, имат едни и същи основни физически и химически характеристики, както и една и съща крайна употреба с продукта, произвеждан и изнасян от китайските производители износители за Съюза.

               (37)

               При разследването не бяха установени нарушения на вътрешния пазар в Саудитска Арабия. Въпреки че имаше само един производител, не са въведени мерки за търговска защита, а местният производител се конкурира с вноса от Китай, Южна Корея, Тайланд и Япония. Въз основа на това бе направено заключението, че равнището на конкуренция на пазара на Саудитска Арабия е задоволително.

               (38)

               При разследването също така бе установено, че количествата, които се произвеждат и продават на вътрешния пазар на Саудитска Арабия, са представителни в сравнение с общия износ от Китай за Съюза съгласно данните на Евростат.

               (39)

               Както е посочено в съображение 45, разследването показа, че продажбите на вътрешния пазар на производителя в Саудитска Арабия на ПТ средно са били на загуба. Независимо от това бе установено, че средните производствени разходи са от същия порядък като тези на промишлеността на Съюза и одитираните финансови отчети са изготвени на база „действащо предприятие“. Въз основа на това бе счетено, че дружеството ще остане жизнеспособно в обозримото бъдеще.

               (40)

               Предвид горепосоченото бе счетено, че Саудитска Арабия е подходяща държава аналог съгласно член 2, параграф 7, буква а) от основния регламент.

         б)   Нормална стойност

               (41)

               Информацията, получена от оказалия съдействие производител в Саудитска Арабия, беше използвана като основа за определяне на нормалната стойност, приложима по отношение на производителите износители от Китай.

               (42)

               В съответствие с член 2, параграф 2 от основния регламент Комисията първо провери дали общият обем на продажбите на вътрешния пазар за оказалия съдействие производител в Саудитска Арабия е бил представителен през разследвания период в рамките на преразглеждането.

               (43)

               Продажбите на вътрешния пазар се считат за представителни, ако общият обем на продажбите на вътрешния пазар на сходния продукт към независими клиенти на вътрешния пазар представлява най-малко 5 % от общия обем на продажбите на разглеждания продукт за износ за Съюза през разследвания период в рамките на преразглеждането. Общият обем на продажбите бе установен въз основа на статистическите данни от Евростат, както е обяснено в съображение 31. Въз основа на това продажбите на вътрешния пазар в Саудитска Арабия бяха счетени за представителни.

               (44)

               След това Комисията провери дали продажбите на вътрешния пазар на сходния продукт могат да се считат за извършени при обичайни търговски условия в съответствие с член 2, параграф 4 от основния регламент.

               (45)

               При разследването се установи, че през продължителен период от време среднопретеглената цена на продажбите на вътрешния пазар е била под среднопретеглените производствени разходи. Ето защо те не могат да се считат като извършени при обичайни търговски условия. Поради това нормалната стойност бе конструирана въз основа на разходите за производство, към които бяха добавени обосновани по размер разходи за продажба, общи и административни разходи (ПОАР) и печалба в съответствие с член 2, параграфи 3 и 6 от основния регламент.

               (46)

               В съответствие с основния текст на член 2, параграф 6 от основния регламент разходите за продажба, общите и административни разходи бяха определени въз основа на данните от оказалия съдействие производител в държавата аналог. При липсата на каквато и да е информация относно действителната печалба на производителя износител в съответствие с член 2, параграф 6, буква в) от основния регламент бе предвидено разумно равнище на печалба. Бе счетено, че печалба от 5 % в металообработващата промишленост представлява разумно равнище. Дъмпинговият марж възлезе на 136 %.

         в)   Експортна цена

               (47)

               Експортната цена бе определена въз основа на наличните факти в съответствие с член 18 от основния регламент, т.е. статистическите данни от Евростат, сверени с информацията, предоставена от заявителя в искането, с базата данни по член 14, параграф 6 и с данните, получени от оказалите съдействие несвързани вносители.

         г)   Сравнение

               (48)

               Комисията сравни нормалната стойност и експортната цена на база франко завода. Когато това бе обосновано от необходимостта да се направи обективно сравнение, експортната цена и нормалната стойност бяха коригирани с оглед на разликите, отразяващи се върху цените и тяхната съпоставимост, в съответствие с член 2, параграф 10 от основния регламент. Бяха направени корекции за транспортни разходи (морско навло), застрахователни разходи и за митническо оформяне въз основа на проверена информация, предоставена от несвързаните вносители.

         д)   Дъмпингов марж

               (49)

               Комисията сравни среднопретеглената нормална стойност със среднопретеглената експортна цена, както е установено по-горе, в съответствие с член 2, параграфи 11 и 12 от основния регламент. Поради неоказването на съдействие от страна на китайските производители износители не бе възможно установяването на видовете на продукта, изнасяни от Китай. Поради това сравнението по вид на продукта не бе възможно.

               (50)

               Въз основа на това среднопретегленият дъмпингов марж, изразен като процент от цената CIF (стойност, застраховка и навло) на границата на Съюза без платено мито, бе над 136 %.

         3.3.   Развитие на вноса, ако мерките бъдат отменени

   а)   Предварителни бележки

               (51)

               В допълнение към заключенията за наличие на дъмпинг през разследвания период в рамките на преразглеждането Комисията разгледа вероятността от продължаване на дъмпинга, в случай че мерките бъдат отменени. Бяха анализирани следните елементи: производственият капацитет и свободният капацитет в Китай, китайската политика по отношение на износа в други трети държави и привлекателността на пазара на Съюза.

         б)   Производствен капацитет и свободен капацитет в Китай

               (52)

               Производството, производственият капацитет и свободният капацитет на Китай бяха установени въз основата на предоставени от заявителя приблизителни данни. Въз основа на това общият обем на производството в Китай беше оценен на 435 000 тона, а общият производствен капацитет — на 612 000 тона. Така че общият свободен капацитет на Китай бе оценен на 177 000 тона, което представлява почти три пъти потреблението на Съюза през разследвания период в рамките на преразглеждането. Както е обяснено в съображения 53 — 56, има вероятност голяма част от този свободен капацитет да бъде пренасочен към Съюза.

         в)   Китайска политика по отношение на износа в други трети държави

               (53)

               При липсата на каквато и да е публично достъпна информация и поради неоказването на съдействие от страна на китайските производители износители не бе възможно да се установи равнището на средните цени на китайския износ за пазари на други трети държави. Китайските производители износители обаче са участвали в нелоялни търговски практики на пазара на САЩ, където от 1992 г. насам са в сила антидъмпингови мерки по отношение на ПТ. Въз основа на това и като се имат предвид също така предишните и настоящите дъмпингови практики на пазара на Съюза, няма причина да се смята, че китайските износители ще променят политиката си по отношение на експортните цени в близко бъдеще.

         г)   Привлекателност на пазара на Съюза

               (54)

               Дори при наличието на действащи мита китайските производители износители са увеличили обемите на износа си и пазарния си дял в Съюза, което показва техния продължаващ интерес към пазара на Съюза. Това се потвърждава и от предишните практики на заобикаляне на мерките чрез претоварване на ПТ през Тайван, Индонезия, Шри Ланка и Филипините (вж. съображение 2).

               (55)

               Дори и да се вземе предвид, че вътрешното потребление в Китай и в други трети държави би могло да се увеличи, високото равнище на производствения свръхкапацитет в Китай далеч надхвърля общото потребление на Съюза, което показва, че ако се допусне срокът на действие на мерките да изтече, китайските производители износители ще продължат да имат значителни количества за износ към пазара на Съюза. Като се има предвид, че в САЩ, друг голям пазар на ПТ, са въведени в сила строги антидъмпингови мерки по отношение на вноса на ПТ от Китай, има вероятност големи количества от този свободен капацитет да бъдат пренасочени към Съюза, ако се допусне срокът на действие на мерките да изтече.

               (56)

               Като се имат предвид миналите и настоящите дъмпингови практики на китайските производители износители, както е обяснено в съображение 50 по-горе, и фактът, че ПТ от Китай са предмет на антидъмпингови мерки, когато се внасят на пазара на САЩ, се счита, че пазарът на Съюза ще остане привлекателен за китайските производители износители.

         3.4.   Заключение относно вероятността от продължаване на дъмпинга

               (57)

               При разследването се установи, че през разследвания период в рамките на преразглеждането вносът от Китай на пазара на Съюза е продължил да се осъществява на цени, които са били в значителна степен дъмпингови. С оглед на значителния свободен капацитет в Китай (почти три пъти потреблението на Съюза), политиката по отношение на износа към пазара на САЩ и привлекателността на пазара на Съюза, Комисията стигна до заключението, че има вероятност от продължаване на дъмпинга, ако мерките бъдат премахнати.

         4.   ВЕРОЯТНОСТ ОТ ПОВТОРНО ВЪЗНИКВАНЕ НА ВРЕДАТА

   4.1.   Определение за промишленост на Съюза и производство на Съюза

               (58)

               Промишлеността на Съюза не е претърпяла значими структурни промени в сравнение с разследвания период от последното преразглеждане с оглед на изтичане на срока на действие на мерките, посочено в съображение 1 по-горе. През РПП сходният продукт е бил произвеждан от 22 известни производители в Съюза. Те представляват „промишлеността на Съюза“ по смисъла на член 4, параграф 1 от основния регламент.

               (59)

               Общото производство на Съюза през РПП бе определено като възлизащо на 48 868 тона. Комисията определи тази стойност въз основа на предоставените от заявителя данни, които бяха сверени с проверените данни за включените в извадката дружества.

               (60)

               Както е посочено в съображение 11, в окончателната извадка са включени трима производители/групи от производители от Съюза. Включените в извадката дружества/групи от дружества представляват 57 % от производството на Съюза и 58 % от продажбите на Съюза (вж. съображение 13 по-горе), така че извадката беше сметната за представителна за промишлеността на Съюза.

         4.2.   Потребление на Съюза

               (61)

               Комисията установи потреблението на Съюза, като взе предвид: i) обема на продажбите на промишлеността на Съюза на пазара на Съюза въз основа на данните, предоставени от заявителя; и ii) вноса от трети държави въз основа на данните от Евростат. Както е обяснено в съображение 31, данните от китайската база със статистически данни относно износа бяха счетени за ненадеждни и поради това не бяха използвани за установяване на обемите на износа от Китай.

               (62)

               Потреблението в Съюза се е променяло, както следва:

                  Таблица 1

                  Потребление на Съюза (в тонове)

                           2011 г.

                           2012 г.

                           2013 г.

                           РПП

                           Общо потребление на Съюза

                           57 897

                           59 916

                           60 503

                           58 113

                              Индекс

                              100

                              103

                              104

                              100

                              Източник: данни, предоставени от заявителя, и Евростат.

               (63)

               През 2012 г. и 2013 г. потреблението леко се е увеличило съответно с 3 % и с 4 % в сравнение с равнището от 2011 г., като е достигнало 59 916 тона през 2012 г. и 60 503 тона през 2013 г. През РПП то е намаляло до равнище, което е малко по-голямо от това през 2011 г., т.е. до 58 113 тона. Така че през разглеждания период общото потребление на Съюза е останало стабилно.

         4.3.   Внос от засегнатата държава

   4.3.1.   Обем и пазарен дял на вноса от засегнатата държава

               (64)

               Комисията установи обема на вноса въз основа на данни от Евростат. Общият обем на вноса от Китай, както е показано в таблицата по-долу, включва вноса на ПТ с произход от Китай и на ПТ, изпращани от Тайван, Индонезия, Шри Ланка и Филипините, с оглед на разширяването на обхвата на мерките върху вноса, изпращан от тези държави, както е посочено в съображение 2.

               (65)

               Вносът в Съюза от Китай се е променял, както следва:

                  Таблица 2

                  Обем на вноса (в тонове) и пазарен дял

                           2011 г.

                           2012 г.

                           2013 г.

                           РПП

                           ПТ с произход от Китай

                           3 739

                           6 789

                           7 091

                           8 058

                           ПТ, изпращани от Тайван, Индонезия, Шри Ланка и Филипините

                           1 051

                           1 168

                           1 342

                           1 377

                           Общ обем на вноса от Китай

                           4 790

                           7 957

                           8 433

                           9 435

                              Индекс

                              100

                              166

                              176

                              197

                           Пазарен дял

                           8 %

                           13 %

                           14 %

                           16 %

                              Източник: Евростат.

               (66)

               През разглеждания период общият обем на вноса от Китай е отбелязал непрекъснат растеж и почти е удвоил размера си — от 4 790 тона през 2011 г. до 9 435 тона през РПП. Китайският пазарен дял е следвал същата тенденция и през разглеждания период се е удвоил — от 8 % през 2011 г. до 16 % през РПП.

         4.3.2.   Цени на вноса от засегнатата държава и подбиване на цените

               (67)

               Комисията установи цените на вноса въз основа на данни от Евростат. Средната цена на вноса, както е показано в таблицата по-долу, включва ПТ с произход от Китай и ПТ, изпращани от Тайван, Индонезия, Шри Ланка и Филипините, по същите причини, които са посочени в съображение 64. Въз основа на това средната цена на вноса в Съюза от засегнатата държава се е променяла, както следва:

                  Таблица 3

                  Цени на вноса (EUR/тон)

                           2011 г.

                           2012 г.

                           2013 г.

                           РПП

                           ПТ с произход от Китай

                           1 347

                           1 646

                           1 299

                           1 179

                           ПТ, изпращани от Тайван, Индонезия, Шри Ланка и Филипините

                           2 200

                           2 700

                           2 633

                           2 623

                           Средно за Китай

                           1 534

                           1 801

                           1 511

                           1 388

                              Индекс

                              100

                              117

                              98

                              90

                              Източник: Евростат.

               (68)

               През разглеждания период при средната цена на вноса се наблюдават значителни колебания. На първо място, цената се е повишила със 17 % от 1 534 EUR/тон през 2011 г. до 1 801 EUR/тон през 2012 г. Цената на вноса е отбелязала спад през 2013 г. до 1 511 EUR/тон и през РПП до 1 388 EUR/тон. Като цяло през разглеждания период цената на вноса е отбелязала спад с 10 %.

               (69)

               Комисията определи подбиването на цените през разследвания период като сравни среднопретеглената продажна цена на включените в извадката производители от Съюза, начислявана за несвързани клиенти на пазара на Съюза, коригирана до ниво франко завода, и средната цена на вноса от засегнатата държава до първия независим клиент на пазара на Съюза, установена на база стойност, застраховка и навло (CIF) въз основа на данни от Евростат, със съответните корекции за митата и разходите след вноса.

               (70)

               Както е посочено в съображение 49, поради неоказването на съдействие от страна на китайските производители износители не бе възможно установяването на видовете на продукта, изнасяни от Китай. Поради това не бе възможно да се направи сравнение въз основа на видовете на продукта. Това сравнение на цените беше направено по отношение на сделки, извършени на едно и също ниво на търговия, със съответните корекции при необходимост и след приспадането на всички направени намаления и отстъпки. Резултатът от сравнението бе изразен като процент от оборота на включените в извадката производители от Съюза през разследвания период. В резултат беше получен среднопретеглен марж на подбиване в размер на 20,5 %.

         4.3.3.   Внос от трети държави

               (71)

               В таблицата по-долу е показана промяната на вноса в Съюза от други трети държави през разглеждания период по отношение на обема и пазарния дял, както и средната цена на този внос.

                  Таблица 4

                  Внос от трети държави

                           2011 г.

                           2012 г.

                           2013 г.

                           РПП

                           Внос от трети държави

                           Обем в тонове

                           9 078

                           11 560

                           11 273

                           11 556

                              Индекс

                              100

                              127

                              124

                              127

                           Пазарен дял

                           16 %

                           19 %

                           19 %

                           20 %

                           Средна цена (EUR/тон)

                           2 596

                           2 473

                           2 584

                           2 442

                              Индекс

                              100

                              95

                              100

                              94

                              Източник: Евростат.

               (72)

               Обемът на вноса от други трети държави се е увеличил от около 9 078 тона през 2011 г. до около 11 556 тона през РПП, т.е. с 27 %. Това увеличение е настъпило най-вече в периода между 2011 г. и 2012 г., като след това обемите на вноса са останали относително стабилни до края на РПП. Увеличението е отразено в пазарния дял на посочения внос, който е нараснал от 16 % през 2011 г. до 19 % през 2012 г., като след това е останал относително стабилен и е имал само едно леко увеличение до 20 % през РПП. Средната цена на вноса е спаднала с 5 % през 2012 г. и след това се е увеличила с 5 % през 2013 г. През РПП тя е спаднала отново с 6 %. Тези цени средно са били по-ниски от цените на промишлеността на Съюза.

               (73)

               През РПП вносът е извършван най-вече от Виетнам, Камбоджа, Тайланд и Израел. Той се е променял, както е показано по-долу.

                  Таблица 5

                  Обем на вноса (в тонове) от основни други трети държави

                           Обем на вноса по държави

                           2011 г.

                           2012 г.

                           2013 г.

                           РПП

                           Виетнам

                           1 158

                           1 602

                           2 635

                           2 562

                              Индекс

                              100

                              138

                              228

                              221

                           Камбоджа

                           0

                           0

                           365

                           1 368

                              Индекс

                              100

                              100

                              365

                              1 368

                           Тайланд

                           2 520

                           2 559

                           1 974

                           1 357

                              Индекс

                              100

                              102

                              78

                              54

                           Израел

                           128

                           547

                           745

                           973

                              Индекс

                              100

                              427

                              582

                              760

                              Източник: Евростат.

               (74)

               Вносът от Виетнам се е удвоил през разглеждания период, като е достигнал около 2 562 тона през РПП. Вносът от Тайланд е намалял значително (с 47 %) от 2011 г., като през РПП е достигнал равнище от 1 357 тона. И на последно място, вносът от Камбоджа и Израел се е увеличил значително през разглеждания период, като през РПП е бил на равнище съответно 1 368 тона и 973 тона.

         4.4.   Икономическо състояние на промишлеността на Съюза

   4.4.1.   Общи бележки

               (75)

               В съответствие с член 3, параграф 5 от основния регламент при проверката на въздействието на дъмпинговия внос върху промишлеността на Съюза бе направена оценка на всички икономически показатели, имащи отражение върху състоянието на промишлеността на Съюза през разглеждания период.

               (76)

               За анализа на вредата Комисията направи разграничение между макроикономическите и микроикономическите показатели за вредата. Комисията направи оценка на макроикономическите показатели въз основа на данните, съдържащи се в искането за преразглеждане, като те се отнасят до всички известни производители от Съюза. Комисията направи оценка на микроикономическите показатели въз основа на данните, съдържащи се в отговорите на въпросника, предоставени от включените в извадката производители от Съюза, като данните се отнасяха до включените в извадката производители от Съюза. И двата набора от данни бяха счетени за представителни за икономическото състояние на промишлеността на Съюза.

               (77)

               Макроикономическите показатели са производство, производствен капацитет, използване на капацитета, обем на продажбите, пазарен дял, растеж, заетост, производителност, размер на дъмпинговия марж и възстановяване от предишен дъмпинг.

               (78)

               Микроикономическите показатели са средни единични цени, производствени разходи за единица продукция, разходи за труд, материални запаси, рентабилност, паричен поток, инвестиции, възвръщаемост на инвестициите и способност за привличане на капитал. Данните, отнасящи се до микроикономическите показатели, се основават на проверени данни само от включените в извадката дружества или групи от дружества.

         4.4.2.   Макроикономически показатели

   4.4.2.1.   Производство, производствен капацитет и използване на капацитета

               (79)

               През разглеждания период общото производство на Съюза, производственият капацитет и използването на капацитета са се променяли, както следва:

                  Таблица 6

                  Производство, производствен капацитет и използване на капацитета

                           2011 г.

                           2012 г.

                           2013 г.

                           РПП

                           Обем на производството (в тонове)

                           53 797

                           54 951

                           54 572

                           48 868

                              Индекс

                              100

                              102

                              101

                              90

                           Производствен капацитет (в тонове)

                           184 220

                           164 220

                           164 220

                           164 220

                              Индекс

                              100

                              89

                              89

                              89

                           Използване на капацитета

                           29 %

                           33 %

                           33 %

                           29 %

                              Източник: отправено искане.

               (80)

               Обемът на производството е останал относително стабилен между 2011 г. и 2013 г., но през РПП е намалял с 10 % до равнище от 48 868 тона.

               (81)

               Производственият капацитет на производителите от Съюза е останал на равнището от 164 220 тона от 2012 г. насам, след като през 2011 г. е намалял с 11 %. В съответствие със стандартната практика на тази конкретна промишленост и с метода, използван в предишни процедури, посочени в съображение 4, отчетените данни за капацитета, посочени в таблицата по-горе, се основават на теоретичния максимален капацитет на база 3 смени на ден, 6 дни в седмицата, 48 седмици на година. В действителност обаче промишлеността осъществява дейност само на база 2 смени на ден, 5 дни в седмицата, 48 седмици на година. Поради тази причина отчетените данни за капацитета не отразяват непременно точно действителния капацитет през РПП.

               (82)

               Използването на капацитета през РПП е останало на ниско равнище от 29 %. През разглеждания период то се е увеличило и е достигнало равнище от 33 % през 2012 г. и 2013 г. Това отразява лекото увеличение на обема на производството през тези години. Както е обяснено в съображение 81, ниското равнище на използване на капацитета се дължи отчасти на метода за изчисляване на общия капацитет.

         4.4.2.2.   Обем на продажбите и пазарен дял

               (83)

               През разглеждания период обемът на продажбите и пазарният дял на промишлеността на Съюза са се променяли, както следва:

                  Таблица 7

                  Обем на продажбите и пазарен дял

                           2011 г.

                           2012 г.

                           2013 г.

                           РПП

                           Обем на продажбите на пазара на Съюза (в тонове)

                           44 030

                           40 399

                           40 797

                           37 121

                              Индекс

                              100

                              92

                              93

                              84

                           Пазарен дял

                           76 %

                           67 %

                           67 %

                           64 %

                              Източник: отправено искане.

               (84)

               Обемите на продажбите на пазара на Съюза през 2012 г. са отбелязали спад с 8 % в сравнение с обемите на продажбите през 2011 г. През 2013 г. те само леко са се повишили и отново са отбелязали спад през РПП до равнище от 37 121 тона, т.е. общият обем на продажбите е намалял с 16 % в сравнение с 2011 г.

               (85)

               Спадът в продажбите на промишлеността на Съюза се е отразил в пазарния ѝ дял, който е намалял с 12 процентни пункта през разглеждания период, от 76 % през 2011 г. до 64 % през РПП.

         4.4.2.3.   Заетост и производителност

               (86)

               През разглеждания период заетостта и производителността са се променяли, както следва:

                  Таблица 8

                  Заетост и производителност

                           2011 г.

                           2012 г.

                           2013 г.

                           РПП

                           Брой на служителите

                           1 092

                           1 006

                           962

                           947

                              Индекс

                              100

                              92

                              88

                              86

                           Производителност (единица/служител)

                           49

                           55

                           57

                           52

                              Индекс

                              100

                              112

                              116

                              106

                              Източник: отправено искане.

               (87)

               През разглеждания период броят на служителите е намалял постепенно с 14 % от 1 092 през 2011 г. до 947 през РПП. Тъй като производството е останало на същото равнище през 2012 г. и 2013 г., производителността на работната сила на производителите от Съюза, измерена като продукция (в тонове) на заето лице за една година, е нараснала съответно с 12 % и 16 % през посочените години в сравнение с 2011 г. През РПП производителността е намаляла в резултат на спада в производството, но е надхвърлила равнището от 2011 г. с 6 %.

         4.4.3.   Микроикономически показатели

   4.4.3.1.   Цени и фактори, влияещи върху цените

               (88)

               През разглеждания период среднопретеглените единични продажни цени на включените в извадката производители от Съюза за несвързани клиенти в Съюза са се променяли, както следва:

                  Таблица 9

                  Продажни цени в Съюза и разходи за единица продукция

                           2011 г.

                           2012 г.

                           2013 г.

                           РПП

                           Средна единична продажна цена в Съюза за целия пазар (EUR/тон)

                           2 774

                           2 902

                           2 808

                           2 892

                              Индекс

                              100

                              105

                              101

                              104

                           Разходи за единица продукция (EUR/тон)

                           3 081

                           3 100

                           3 042

                           3 118

                              Индекс

                              100

                              101

                              99

                              101

                              Източник: проверените данни на включените в извадката дружества.

               (89)

               Продажните цени в Съюза са останали относително стабилни и при тях се наблюдават само незначителни колебания. Така те са се увеличили с 5 % през 2012 г., намалели са с 4 % през 2013 г. и през РПП отново са се увеличили с 3 %. През разглеждания период цените са се увеличили като цяло с 4 %. Разходите за единица продукция са следвали същата тенденция, т.е. първо са се увеличили през 2012 г., след което са отбелязали спад през 2013 г. и отново са се повишили през РПП. Въпреки това тези колебания са били незначителни и само в рамките от 1 до 2 %. Като цяло разходите за единица продукция са се увеличили с 1 % през разглеждания период. Следователно малко по-голямото увеличение на продажните цени през разглеждания период позволява рентабилността на производителите от Съюза да се подобри, но тя въпреки това остава отрицателна през целия разглеждан период, както е посочено в съображение 94.

         4.4.3.2.   Разходи за труд

               (90)

               През разглеждания период средните разходи за труд на включените в извадката производители от Съюза са се променяли, както следва:

                  Таблица 10

                  Средни разходи за труд на служител

                           2011 г.

                           2012 г.

                           2013 г.

                           РПП

                           Средни разходи за труд на служител (EUR)

                           53 347

                           54 409

                           55 868

                           55 715

                              Индекс

                              100

                              102

                              105

                              104

                              Източник: проверените данни на включените в извадката дружества.

               (91)

               Средните разходи за труд на служител са следвали тенденция на леко увеличаване през разглеждания период. В периода между 2011 г. и РПП средните разходи за труд на служител са се увеличили с 4 % до 55 715 EUR. Намаляването на персонала с 14 % през разглеждания период не е довело до незабавни икономии за предприятията поради разходи, свързани с прекратяването на договорите.

         4.4.3.3.   Материални запаси

               (92)

               През разглеждания период равнищата на запасите на включените в извадката производители от Съюза са се променяли, както следва:

                  Таблица 11

                  Материални запаси

                           2011 г.

                           2012 г.

                           2013 г.

                           РПП

                           Запаси в края на периода (в тонове)

                           6 657

                           6 851

                           6 807

                           5 749

                              Индекс

                              100

                              103

                              102

                              86

                           Запаси в края на периода като процент от продукцията

                           22 %

                           21 %

                           29 %

                           21 %

                              Източник: проверените данни на включените в извадката дружества.

               (93)

               Запасите в края на периода първоначално леко са се увеличили през 2012 г., а след това са намалели отново с 1 % в периода между 2012 г. и 2013 г. и с 16 % в периода между 2013 г. и РПП. Като цяло през разглеждания период запасите са отбелязали спад с 14 %. В сравнение с равнището на производство, между 2011 г. и РПП запасите в края на периода са намалели с 1 процентен пункт.

         4.4.3.4.   Рентабилност, паричен поток, инвестиции, възвръщаемост на инвестициите и способност за привличане на капитал

               (94)

               През разглеждания период рентабилността, паричният поток, инвестициите и възвръщаемостта на инвестициите на включените в извадката производители от Съюза са се променяли, както следва:

                  Таблица 12

                  Рентабилност, паричен поток, инвестиции и възвръщаемост на инвестициите

                           2011 г.

                           2012 г.

                           2013 г.

                           РПП

                           Рентабилност на продажбите в Съюза за несвързани клиенти (процент от оборота на продажбите)

                           – 11,2 %

                           – 5,5 %

                           – 8,3 %

                           – 9,1 %

                           Паричен поток (EUR)

                           – 7 791 330

                           – 518 192

                           – 2 540 656

                           – 1 790 761

                              Индекс

                              100

                              1 504

                              307

                              435

                           Инвестиции (EUR)

                           2 388 945

                           3 111 518

                           4 339 627

                           3 362 845

                              Индекс

                              100

                              130

                              182

                              141

                           Възвръщаемост на инвестициите

                           – 21,4 %

                           – 18,8 %

                           – 13,6 %

                           – 15,3 %

                              Източник: проверените данни на включените в извадката дружества.

               (95)

               Комисията определи рентабилността на включените в извадката производители от Съюза чрез изразяване на печалбата преди облагане с данъци от продажбите на сходния продукт за несвързани клиенти в Съюза като процент от оборота от тези продажби.

               (96)

               През разглеждания период промишлеността на Съюза е понесла значителни загуби. През 2011 г. промишлеността е регистрирала загуба от – 11,2 %, която е спаднала до – 5,5 % през 2012 г., преди да се увеличи отново през 2013 г. и през РПП съответно до – 8,3 % и – 9,1 %.

               (97)

               Нетният паричен поток е способността на производителите от Съюза да самофинансират дейностите си. През разглеждания период паричният поток остава отрицателен въпреки подобрението, по-специално през 2012 г.

               (98)

               При инвестициите се наблюдава тенденция на повишаване, като те са свързани с подобряване на безопасността на производствения процес, намаляване на потреблението на енергия и увеличаване на конкурентоспособността и качеството на ПТ. Инвестициите са се увеличили през 2012 г. и отново през 2013 г., но са отбелязали спад през РПП. В сравнение с 2011 г. инвестициите са се увеличили с 30 % през 2012 г., с 82 % през 2013 г. и с 41 % през РПП. Такова увеличение на инвестициите обаче не е довело до положителната им възвръщаемост, което представлява печалбата в процент от нетната балансова стойност на инвестициите. Тя е била в границите от – 21,4 % през 2011 г. и – 15,3 % през РПП.

         4.4.3.5.   Размер на дъмпинговия марж и възстановяване от предишен дъмпинг

               (99)

               Установеният в рамките на разследването дъмпингов марж е значително над нивото de minimis. Въздействието, което размерът на действителния дъмпингов марж има върху промишлеността на Съюза, е значително, като се имат предвид обемът и цените на вноса от засегнатата държава.

               (100)

               Промишлеността на Съюза все още е била в процес на възстановяване от въздействието на предишен вредоносен дъмпинг, упражняван от вноса на ПТ с произход от Русия, Турция, Република Корея и Малайзия.

         4.5.   Заключение относно състоянието на промишлеността на Съюза

               (101)

               Почти всички основни показатели за вреда са следвали отрицателна тенденция. През разглеждания период обемът на производството е намалял с 9 %, а производственият капацитет — с 11 %. През целия разглеждан период промишлеността на Съюза е понасяла значителни загуби. Въпреки лекото подобрение, загубите на промишлеността на Съюза са били в размер на – 9,1 % през РПП. Освен това през разглеждания период паричният поток на промишлеността на Съюза е имал непрекъснато отрицателни стойности, а заетостта е намаляла с около 11 %. Също така продажбите са намалели с 16 %, а пазарният дял на производителите от Съюза се е свил с 12 процентни пункта.

               (102)

               През разглеждания период равнището на материалните запаси е отбелязало леко подобрение, като е намаляло с 14 %, а инвестициите са се увеличили с 41 %. Последните обаче са били необходими на производителите от Съюза, за да са в състояние, inter alia, да се конкурират на пазара. Този растеж сам по себе си обаче не изключва наличието на вреда и следва да се разглежда по-скоро като част от текущия процес на преструктуриране на промишлеността на Съюза.

               (103)

               С оглед на гореизложеното Комисията стигна до заключението, че промишлеността на Съюза е понесла съществена вреда по смисъла на член 3, параграф 5 от основния регламент.

         5.   ВЕРОЯТНОСТ ОТ ПРОДЪЛЖАВАНЕ НА ВРЕДАТА

   5.1.   Въздействие на прогнозния обем на вноса и влияние върху цените, в случай че мерките бъдат отменени

               (104)

               В съображение 57 Комисията стигна до заключението, че отмяната на мерките би довела по всяка вероятност до продължаване на дъмпинговия внос от засегнатата държава.

               (105)

               Разследването показа, че промишлеността на Съюза е понесла съществена вреда през разследвания период в рамките на преразглеждането, което се е изразило, inter alia, в спад на производството, на обема на продажбите, на пазарния дял, на заетостта и в продължаваща липса на печалба, както е посочено в съображение 101.

               (106)

               Въпреки наличието на действащи високи мита, обемът на вноса от Китай се е увеличил значително през разглеждания период, като вследствие на това китайският пазарен дял се е удвоил (вж. съображение 65). Ценовият натиск на пазара на Общността е останал много силен предвид значителните маржове на подбиване на цените, установени през РПП.

               (107)

               Освен това, както е посочено в съображение 52 по-горе, свободният производствен капацитет в Китай е представлявал почти три пъти потреблението на Съюза през разследвания период в рамките на преразглеждането. Поради това, ако мерките бъдат отменени, има вероятност на пазара на Съюза да навлязат големи обеми от разглеждания продукт.

               (108)

               Предвид политиката в миналото и понастоящем по отношение на цените на производителите износители от засегнатата държава се очаква вносът да продължи да се извършва на дъмпингови цени, като по този начин цените на промишлеността на Съюза се подбиват значително. Дъмпинговият внос със сигурност би имал отрицателно въздействие върху промишлеността на Съюза. Той би упражнил още по-силен ценови натиск върху промишлеността на Съюза и по този начин би допринесъл за по-нататъшното влошаване на финансовите резултати на промишлеността на Съюза. Този внос ще продължи да заема пазарен дял на пазара на Съюза за сметка на промишлеността на Съюза. Това ще доведе до още по-слабо използване на капацитета на промишлеността на Съюза, представляващо един от основните елементи, на които се дължат отрицателните резултати на промишлеността на Съюза през разглеждания период.

               (109)

               Поради това Комисията стигна до заключението, че отмяната на действащите мерки най-вероятно ще доведе до продължаване на вредата за промишлеността на Съюза по смисъла на член 11, параграф 2 от основния регламент.

         6.   ИНТЕРЕС НА СЪЮЗА

               (110)

               В съответствие с член 21 от основния регламент Комисията проучи дали продължаването на действието на съществуващите антидъмпингови мерки по отношение на Китай би било в противоречие с интереса на Съюза като цяло. Интересът на Съюза бе определен въз основа на оценка на всички различни засегнати интереси, в това число тези на промишлеността на Съюза, на вносителите и на ползвателите.

               (111)

               На всички заинтересовани страни бе предоставена възможност да изразят становището си в съответствие с член 21, параграф 2 от основния регламент.

               (112)

               Въз основа на това беше проучено дали въпреки заключението, че има вероятност от продължаване на дъмпинга и вероятност от продължаване на вредата, не са налице убедителни аргументи, които биха довели до заключението, че запазването на съществуващите мерки няма да е в интерес на Съюза.

         6.1.   Интерес на промишлеността на Съюза

               (113)

               Действащите антидъмпингови мерки не са предотвратили навлизането на дъмпинговия внос на пазара на Съюза, а промишлеността на Съюза е понесла съществена вреда през разглеждания период.

               (114)

               Промишлеността на Съюза е доказала своята жизнеспособност в структурно отношение. Усилията, насочени към рационализиране на производствения процес и повишаване на конкурентоспособността и качеството, са довели през РПП до по-висока производителност (с 6 %) и до намаляване на производствения капацитет (с 11 %). Те също така са видими посредством инвестициите (вж. съображение 98). На последно място, рентабилността на експортната дейност на промишлеността на Съюза е отбелязала положително развитие, като е показала, че тя е конкурентоспособна на пазарите на трети държави (износът на включените в извадката производители е нараснал с 10 % през разглеждания период).

               (115)

               Ако се допусне срокът на действие на мерките да изтече, е възможно вероятното навлизане на значителни обеми дъмпингов внос от засегнатата държава да влоши допълнително състоянието на промишлеността на Съюза. Това навлизане вероятно би причинило, наред с другото, допълнителна загуба на пазарен дял, спад на продажните цени, намаляване на използването на капацитета и като цяло би довело до по-нататъшно сериозно влошаване на финансовото състояние на промишлеността на Съюза.

               (116)

               Поради това Комисията стигна до заключението, че запазването на антидъмпинговите мерки по отношение на Китай би било в интерес на промишлеността на Съюза.

         6.2.   Интерес на несвързаните вносители и ползвателите

               (117)

               Дванадесет вносители оказаха съдействие при настоящото разследване, но само шест от тях предоставиха информация за вноса на ПТ от засегнатата държава. Бе подбрана извадка от трима несвързани вносители, представляващи 15 % от общия внос от Китай през РПП. Разглежданият продукт представляваше средно едва около 10 % от общите им продажби. Тяхната стопанска дейност, свързана с разглеждания продукт, е била рентабилна. Въз основа на това действащите мерки не са засегнали значително проверените вносители.

               (118)

               Разследването също така показа, че вносителите са продължили да внасят разглеждания продукт в значителни обеми, които през разглеждания период дори са се увеличили. По същите причини е малко вероятно продължаването на действието на мерките да доведе до влошаване на икономическото им състояние в бъдеще.

               (119)

               По време на настоящото разследване нито един ползвател не оказа съдействие, нито пък заяви своя интерес. Липсата на съдействие от тяхна страна изглежда потвърждава заключенията от първоначалното разследване, че ПТ представляват много малка част от общите им производствени разходи и че действащите мерки изглежда не са довели до загуба на конкурентоспособност за тях.

         6.3.   Заключение относно интереса на Съюза

               (120)

               С оглед на гореизложеното Комисията стигна до заключението, че не съществуват убедителни аргументи срещу разширяването на обхвата на действащите антидъмпингови мерки.

         7.   АНТИДЪМПИНГОВИ МЕРКИ

               (121)

               От изложените по-горе съображения следва, че съгласно член 11, параграф 2 от основния регламент антидъмпинговите мерки, приложими към вноса на някои принадлежности за тръбопроводи с произход от Китай, следва да бъдат запазени.

               (122)

               Вследствие на това разширяването на обхвата на мерките по отношение на разглеждания продукт с произход от Китай, така че да обхванат вноса, изпращан от Тайван (14), Индонезия (15), Шри Ланка (16) и Филипините (17), независимо дали е деклариран с произход от Тайван, Индонезия, Шри Ланка и Филипините, или не, следва също да бъде запазено.

               (123)

               Настоящият регламент е в съответствие със становището на Комитета, създаден съгласно член 15, параграф 1 от основния регламент,

         ПРИЕ НАСТОЯЩИЯ РЕГЛАМЕНТ:
   Член 1
   1.   Налага се окончателно антидъмпингово мито върху вноса на принадлежности за тръбопроводи (различни от отлетите принадлежности за тръбопроводи, фланците и резбованите принадлежности за тръбопроводи) от желязо или стомана (с изключение на неръждаема стомана), чийто най-голям външен диаметър не превишава 609,6 mm, от вид, използван за челно заваряване или за други цели, понастоящем класирани в кодове по КН ex 7307 93 11, ex 7307 93 19 и ex 7307 99 80 (кодове по ТАРИК 7307931191, 7307931193, 7307931194, 7307931195, 7307931199, 7307931991, 7307931993, 7307931994, 7307931995, 7307931999, 7307998092, 7307998093, 7307998094, 7307998095 и 7307998098) и с произход от Китайската народна република.
   2.   Ставката на окончателното антидъмпингово мито, приложима към нетната цена франко границата на Съюза преди обмитяване на продуктите, описани в параграф 1 и произвеждани от посочените по-долу дружества, е, както следва:

               Държава

               Дружество

               Митническа ставка (%)

               Допълнителни кодове по ТАРИК

               Китай

               Всички дружества

               58,6

               —

         3.   Прилагат се действащите разпоредби относно митата, освен ако е предвидено друго.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 октомври 2015 година.

            За Комисията

            Председател

         Jean-Claude JUNCKER

      (1)  ОВ L 343, 22.12.2009 г., стр. 51.

      (2)  Регламент (ЕО) № 584/96 на Съвета от 11 март 1996 г. за налагане на окончателно антидъмпингово мито върху вноса на някои принадлежности за тръбопроводи от желязо или стомана с произход от Китайската народна република, Хърватия и Тайланд и за окончателно събиране на наложеното временно мито (ОВ L 84, 3.4.1996 г., стр. 1).

      (3)  Регламент (ЕО) № 803/2009 на Съвета от 27 август 2009 г. за налагане на окончателно антидъмпингово мито върху вноса на някои тръбни съединителни части от желязо или стомана с произход от Китайската народна република и Тайланд, и такива, изпратени от Тайван, без оглед на това дали са декларирани с произход от Тайван, и за отмяна на изключението, предоставено на Chup Hsin Enterprise Co. Ltd. и Nian Hong Pipe Fittings Co. Ltd. (ОВ L 233, 4.9.2009 г., стр. 1).

      (4)  Регламент (ЕО) № 964/2003 на Съвета от 2 юни 2003 г. за налагане на окончателни антидъмпингови мита на вноса на някои тръбни съединителни части от желязо или стомана с произход от Китайската народна република и Тайланд, и такива, изпратени на консигнация от Тайван, било то декларирани като имащи произход от Тайван или не (ОВ L 139, 6.6.2003 г., стр. 1).

      (5)  Регламент (ЕО) № 2052/2004 на Съвета от 22 ноември 2004 г. относно разширяване обхвата на наложеното чрез Регламент (ЕО) № 964/2003 на Съвета окончателно антидъмпингово мито по вноса на тръбни съединителни части и тръбни профили от желязо или стомана, с произход от Китайската народна република и върху вноса на тръбни съединителни части и тръбни профили от желязо или стомана, изпращани от Индонезия, независимо дали са декларирани с произход от Индонезия, или не (ОВ L 355, 1.12.2004 г., стр. 4).

      (6)  Регламент (ЕО) № 2053/2004 на Съвета от 22 ноември 2004 г. за разширяване обхвата на действие на наложеното чрез Регламент (ЕО) № 964/2003 на Съвета окончателно антидъмпингово мито върху вноса на съединителни елементи за тръби и тръбни профили, изработени от желязо или стомана, с произход от Китайската народна република и върху вноса на съединителни елементи за тръби и тръбни профили, изработени от желязо или стомана, изпратени от Шри Ланка, независимо дали са декларирани с произход от Шри Ланка, или не (ОВ L 355, 1.12.2004 г., стр. 9).

      (7)  Регламент (ЕО) № 655/2006 на Съвета от 27 април 2006 г. за разпростиране на окончателното антидъмпингово мито, наложено с Регламент (ЕО) № 964/2003 върху вноса на някои принадлежности за тръбопроводи от желязо или стомана, произхождащи от Китайската народна република, върху вноса на някои принадлежности за тръбопроводи от желязо или стомана, експедирани от Филипините, независимо дали са били декларирани или не като произхождащи от Филипините (ОВ L 116, 29.4.2006 г., стр. 1).

      (8)  Регламент за изпълнение (ЕС) № 78/2013 на Съвета от 17 януари 2013 г. за налагане на окончателно антидъмпингово мито и за окончателно събиране на временното мито върху вноса на някои видове принадлежности за тръбопроводи от желязо или стомана с произход от Русия и Турция (ОВ L 27, 29.1.2013 г., стр. 1).

      (9)  Регламент за изпълнение (ЕС) № 1283/2014 на Комисията от 2 декември 2014 г. налагане на окончателно антидъмпингово мито върху вноса на някои принадлежности за тръбопроводи от желязо или стомана с произход от Република Корея и Малайзия след преразглеждане с оглед на изтичане на срока на действие съгласно член 11, параграф 2 от Регламент (ЕО) № 1225/2009 на Съвета (ОВ L 347, 3.12.2014 г., стр. 17).

      (10)  ОВ C 297, 4.9.2014 г., стр. 12.

      (11)  ОВ C 366, 14.12.2013 г., стр. 35.

      (12)  ОВ C 295, 3.9.2014 г., стр. 6.

      (13)  Регламент (ЕО) № 803/2009 на Съвета от 27 август 2009 г. за налагане на окончателно антидъмпингово мито върху вноса на някои тръбни съединителни части от желязо или стомана с произход от Китайската народна република и Тайланд, и такива, изпратени от Тайван, без оглед на това дали са декларирани с произход от Тайван, и за отмяна на изключението, предоставено на Chup Hsin Enterprise Co. Ltd. и Nian Hong Pipe Fittings Co. Ltd. (ОВ L 233, 4.9.2009 г., стр. 1).

      (14)  Регламент (ЕО) № 964/2003.

      (15)  Регламент (ЕО) № 2052/2004.

      (16)  Регламент (ЕО) № 2053/2004.

      (17)  Регламент (ЕО) № 655/2006.


title: Регламент за изпълнение (ЕС) 2016/1630 на Комисията от 9 септември 2016 година за определяне, в съответствие с Директива 2009/138/ЕО на Европейския парламент и на Съвета, на техническите стандарти за изпълнение за процедурите за прилагане на преходната мярка за подмодула на риска, свързан с капиталови инструменти (Текст от значение за ЕИП)

text:
               10.9.2016

               BG

               Официален вестник на Европейския съюз

               L 243/1

         РЕГЛАМЕНТ ЗА ИЗПЪЛНЕНИЕ (ЕС) 2016/1630 НА КОМИСИЯТА
   от 9 септември 2016 година
   за определяне, в съответствие с Директива 2009/138/ЕО на Европейския парламент и на Съвета, на техническите стандарти за изпълнение за процедурите за прилагане на преходната мярка за подмодула на риска, свързан с капиталови инструменти
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2009/138/ЕО на Европейския парламент и на Съвета от 25 ноември 2009 г. относно започването и упражняването на застрахователна и презастрахователна дейност (Платежоспособност II) (1), и по-специално член 308б, параграф 13, шеста алинея, от нея,
   като има предвид, че:

               (1)

               С оглед на прилагането на преходната мярка, определена в член 308б, параграф 13 от Директива 2009/138/ЕО, застрахователните и презастрахователните предприятия следва да имат възможност да докажат на надзорните си органи, че покупката на капиталовите инструменти, за които се прилага посочената преходна мярка, е била извършена на 1 януари 2016 г. или преди тази дата. За тази цел застрахователните и презастрахователните предприятия следва да прилагат някои процедури за определянето и документирането на тези капиталови инструменти.

               (2)

               С цел да се осигурят еднакви условия и подходящ контрол на прилагането на преходната мярка, застрахователните и презастрахователните предприятия следва да водят отчетност с отбелязване на всички промени, които се отразяват върху сумата на капиталовите инструменти, за които се прилага преходната мярка. За да определят капиталовите инструменти, за които се прилага преходната мярка. застрахователните и презастрахователните предприятия следва да актуализират отчетната документация всеки път, когато изчисляват капиталовото изискване за платежоспособност по стандартната формула.

               (3)

               За капиталовите инструменти, държани чрез предприятия за колективно инвестиране, или други инвестиции, структурирани като фондове, по отношение на които подходът на подробен преглед не е възможен, в член 173, параграф 2 от Делегиран регламент (ЕС) 2015/35 на Комисията (2) се определя методика за определяне на размера на капиталовите инструменти, купени преди 1 януари 2016 г., поради което не е необходимо да се проследява датата на покупка на тези капиталови инструменти. Съответната дата на покупка, която се определя и документира, следва да бъде датата на покупка на дяловете или акциите на тези предприятия за колективно инвестиране, или на другите инвестиции, структурирани като фондове.

               (4)

               Предприятията следва да посочват в отчетната си документация датата на покупка на капиталовите инструменти, дяловете или акциите, за които се прилага преходната мярка. Освен това на надзорните органи следва при поискване да бъде предоставяна изчерпателна документация и информация с цел да се провери спазването на условията за прилагане на преходната мярка.

               (5)

               Когато застрахователните и презастрахователните предприятия продават капиталовите инструменти, дяловете или акциите по член 173 от Делегиран регламент (ЕС) 2015/35, а после обратно изкупуват капиталови инструменти, дялове или акции от същия вид след 1 януари 2016 г., сумата на капиталовите инструменти, за които се прилага преходната мярка, ще намалее в сравнение с първоначално определената сума. Поради това процедурите, които застрахователните или презастрахователните предприятия прилагат, следва да осигуряват открояването на капиталовите инструменти, за които продължава да се прилага преходната мярка след такава продажба и последваща обратна покупка на капиталови инструменти, дялове или акции, от всички останали капиталови инструменти, дялове или акции.

               (6)

               Настоящият регламент е изготвен въз основа на проектите на технически стандарти за изпълнение, представени на Комисията от Европейския орган за застраховане и професионално пенсионно осигуряване.

               (7)

               Европейският орган за застраховане и професионално пенсионно осигуряване проведе обществени консултации по проектите на техническите стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на застраховането и презастраховането, създадена с член 37 от Регламент (ЕС) № 1094/2010 на Европейския парламент и на Съвета (3),

         ПРИЕ НАСТОЯЩИЯ РЕГЛАМЕНТ:
   Член 1
   1.   Когато теглото на стандартния параметър, посочен в член 308б, параграф 13, буква б), първа алинея от Директива 2009/138/ЕО, е по-малко от 100 %, застрахователните и презастрахователните предприятия водят отчетност на капиталовите инструменти, посочени в член 173 от Делегиран регламент (ЕС) 2015/35, и на датите на покупката им. Когато тези капиталови инструменти се държат в предприятие за колективно инвестиране или в други инвестиции, структурирани като фондове, и подходът на подробен преглед не е възможен, предприятията водят отчетност само на дяловете или акциите на предприятието за колективно инвестиране или на другата инвестиция, структурирана като фондове, за които се прилага член 173, параграф 2, и датите на покупката им.
   2.   Застрахователните и презастрахователните предприятия предоставят при поискване на надзорния орган цялата необходима информация за тези капиталови инструменти, дялове и акции, както и документални доказателства за датата на покупка.
   3.   Документацията по параграф 1 се актуализира всеки път, когато застрахователното или презастрахователното предприятие изчислява капиталовото изискване за платежоспособност, като прибягва до преходната мярка, предвидена в член 308б, параграф 13 от Директива 2009/138/ЕО.
   4.   Когато застрахователните и презастрахователните предприятия продадат капиталовите инструменти, дяловете или акциите по параграф 1, закупени на 1 януари 2016 г. или преди тази дата, и после обратно закупят капиталови инструменти, дялове или акции от същия вид след 1 януари 2016 г., тези застрахователни и презастрахователни предприятия се уверяват, че останалите капиталови инструменти, дялове или акции, закупени на 1 януари 2016 г. или преди тази дата, могат, в съответствие с параграф 1, да бъдат определени.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 септември 2016 година.

            За Комисията

            Председател

         Jean-Claude JUNCKER

      (1)  ОВ L 335, 17.12.2009 г., стр. 1.

      (2)  Делегиран регламент (ЕС) 2015/35 на Комисията от 10 октомври 2014 г. за допълнение на Директива 2009/138/ЕО на Европейския парламент и на Съвета относно започването и упражняването на застрахователна и презастрахователна дейност (Платежоспособност II) (ОВ L 12, 17.1.2015 г., стр. 1).

      (3)  Регламент (ЕС) № 1094/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за застраховане и професионално пенсионно осигуряване), за изменение на Решение № 716/2009/ЕО и за отмяна на Решение 2009/79/ЕО на Комисията (ОВ L 331, 15.12.2010 г., стр. 48).


title: Регламент за изпълнение (ЕС) 2015/869 на Съвета от 5 юни 2015 година за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна

text:
               6.6.2015

               BG

               Официален вестник на Европейския съюз

               L 142/1

         РЕГЛАМЕНТ ЗА ИЗПЪЛНЕНИЕ (ЕС) 2015/869 НА СЪВЕТА
   от 5 юни 2015 година
   за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 208/2014 на Съвета от 5 март 2014 г. относно ограничителни мерки, насочени срещу определени лица, образувания и органи с оглед на положението в Украйна (1), и по-специално член 14, параграф 1 от него,
   като има предвид, че:

               (1)

               На 5 март 2014 г. Съветът прие Регламент (ЕС) № 208/2014.

               (2)

               На 5 март 2015 г. Съветът прие Решение (ОВППС) 2015/364 (2), което предвижда, че ограничителните мерки, посочени в Решение 2014/119/ОВППС на Съвета (3), се прилагат до 6 март 2016 г. по отношение на четиринадесет лица и до 6 юни 2015 г. по отношение на четири лица.

               (3)

               На 5 юни 2015 г. Съветът прие Решение (ОВППС) 2015/876 (4), в което се определя, че по отношение на едно от тези четири лица ограничителните мерки следва да се прилагат до 6 октомври 2015 г., а за две от тези лица — до 6 март 2016 г. Освен това изложението на мотивите във връзка с тези лица следва да бъде актуализирано.

               (4)

               Едно лице следва да бъде заличено от списъка на физическите и юридическите лица, образувания и органи, за които се прилагат ограничителните мерки, съдържащи се в приложение I към Регламент (ЕС) № 208/2014,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕС) № 208/2014 се изменя, както е посочено в приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 юни 2015 година.

            За Съвета

            Председател

         E. RINKĒVIČS

      (1)  ОВ L 66, 6.3.2014 г., стр. 1.

      (2)  Решение (ОВППС) 2015/364 на Съвета от 5 март 2015 г. за изменение на Решение 2014/119/ОВППС относно ограничителни мерки, насочени срещу определени лица, образувания и органи с оглед на ситуацията в Украйна (ОВ L 62, 6.3.2015 г., стр. 25).

      (3)  Решение 2014/119/ОВППС на Съвета от 5 март 2014 г. относно ограничителни мерки, насочени срещу определени лица, образувания и органи с оглед на ситуацията в Украйна (ОВ L 66, 6.3.2014 г., стр. 26).

      (4)  Решение (ОВППС) 2015/876 на Съвета от 5 юни 2015 г. за изменение Решение 2014/119/ОВППС на Съвета от 5 март 2014 година относно ограничителни мерки, насочени срещу определени лица, образувания и органи с оглед на ситуацията в Украйна (вж. стр. 30 от настоящия Официален вестник).

      ПРИЛОЖЕНИЕ

                  1)

                  Посоченото по-долу лице се заличава от списъка в приложение I към Регламент (ЕС) № 208/2014, считано от 6 юни 2015 г.:
                  Вписване № 8 — Viktor Viktorovych Yanukovych (ВIктор ВIкторович Янукович) (син на бившия президент)

                  2)

                  Вписванията за следните лица, посочени в приложение I към Регламент (ЕС) № 208/2014, се заменят със следното:

                              4.

                              Olena Leonidivna Lukash (Олена ЛеонIдIвна Лукаш), Elena Leonidovna Lukash (Елена Леонидовна Лукаш)

                              Родена на 12 ноември 1976 г. в Рибница (Молдова), бивш министър на правосъдието

                              Лице, по отношение на което се провежда разследване от украинските власти за участие в присвояване на публични финансови средства.

                              6.3.2014 г.

                              10.

                              Serhii Petrovych Kliuiev (СергIй Петрович Клюєв), Serhiy Petrovych Klyuyev

                              Роден на 19 август 1969 г. в Донецк, брат на г-н Андрiй Клюєв, бизнесмен

                              Лице, по отношение на което се провежда разследване от украинските власти за участие в присвояване на публични финансови средства. Лице, свързано с лице от списъка (Андрiй Петрович Клюєв), по отношение на което се провежда наказателно производство от украинските власти за присвояване на публични финансови средства или активи.

                              6.3.2014 г.

                              13.

                              Dmytro Volodymyrovych Tabachnyk (Дмитро Володимирович Табачник)

                              Роден на 28 ноември 1963 г. в Киев, бивш министър на образованието и науката

                              Лице, по отношение на което се провежда разследване от украинските власти за участие в присвояване на публични финансови средства.

                              6.3.2014 г.


title: Регламент за изпълнение (ЕС) № 1150/2012 на Комисията от 4 декември 2012 година за установяване на стандартни стойности при внос с цел определяне на входната цена на някои плодове и зеленчуци

text:
               5.12.2012

               BG

               Официален вестник на Европейския съюз

               L 333/43

         РЕГЛАМЕНТ ЗА ИЗПЪЛНЕНИЕ (ЕС) № 1150/2012 НА КОМИСИЯТА
   от 4 декември 2012 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 4 декември 2012 година.

            За Комисията, от името на председателя,
         José Manuel SILVA RODRÍGUEZ

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  AL

                  41,5

                  MA

                  54,9

                  TN

                  81,9

                  TR

                  68,5

                  ZZ

                  61,7

                  0707 00 05

                  AL

                  59,9

                  MA

                  133,1

                  TR

                  104,1

                  ZZ

                  99,0

                  0709 93 10

                  MA

                  120,6

                  TR

                  93,3

                  ZZ

                  107,0

                  0805 10 20

                  AR

                  49,7

                  ZA

                  62,1

                  ZW

                  52,1

                  ZZ

                  54,6

                  0805 20 10

                  MA

                  69,8

                  ZZ

                  69,8

                  0805 20 30, 0805 20 50, 0805 20 70, 0805 20 90

                  CN

                  71,1

                  HR

                  85,6

                  MA

                  95,7

                  TR

                  82,4

                  ZZ

                  83,7

                  0805 50 10

                  TR

                  76,9

                  ZZ

                  76,9

                  0808 10 80

                  MK

                  39,5

                  US

                  125,2

                  ZA

                  214,1

                  ZZ

                  126,3

                  0808 30 90

                  CN

                  33,5

                  TR

                  112,1

                  US

                  160,6

                  ZZ

                  102,1

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.


title: Регламент за изпълнение (ЕС) 2016/923 на Комисията от 10 юни 2016 година за установяване на стандартни стойности при внос с цел определяне на входната цена на някои плодове и зеленчуци

text:
               11.6.2016

               BG

               Официален вестник на Европейския съюз

               L 154/25

         РЕГЛАМЕНТ ЗА ИЗПЪЛНЕНИЕ (ЕС) 2016/923 НА КОМИСИЯТА
   от 10 юни 2016 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕC) № 1308/2013 на Европейския парламент и на Съвета от 17 декември 2013 г. за установяване на обща организация на селскостопанските пазари и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 10 юни 2016 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  ОВ L 157, 15.6.2011 г., стр. 1.

      ПРИЛОЖЕНИЕ

         Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  MA

                  136,7

                  TR

                  69,0

                  ZZ

                  102,9

                  0709 93 10

                  TR

                  145,6

                  ZZ

                  145,6

                  0805 50 10

                  AR

                  175,8

                  IL

                  134,0

                  MA

                  106,8

                  TR

                  157,0

                  ZA

                  179,9

                  ZZ

                  150,7

                  0808 10 80

                  AR

                  121,5

                  BR

                  107,0

                  CL

                  135,0

                  CN

                  102,3

                  NZ

                  149,7

                  US

                  180,4

                  UY

                  107,2

                  ZA

                  123,6

                  ZZ

                  128,3

                  0809 10 00

                  TR

                  269,1

                  ZZ

                  269,1

                  0809 29 00

                  TR

                  527,5

                  US

                  888,6

                  ZZ

                  708,1

         (1)  Номенклатура на държавите, определена с Регламент (ЕC) № 1106/2012 на Комисията от 27 ноември 2012 година за прилагане на Регламент (ЕО) № 471/2009 на Европейския парламент и на Съвета относно статистиката на Общността за външната търговия с трети страни по отношение на актуализиране на номенклатурата на държавите и териториите (ОВ L 328, 28.11.2012 г., стр. 7). Код „ZZ“ означава „с друг произход“.